Document ID: /fineweb-2-swissfilter-quality_10-filterrobots/filtered/02818.jsonl.gz/60

Karcinom dojke najčešća je vrsta tumora koja se pojavljuje kod žena, a diljem Švicarske u posljednje se vrijeme godišnje bilježi 6200 slučajeva oboljenja. Ta se bolest u rijetkim slučajevima može pojaviti i kod muškaraca. Rak dojke bolest je koju je potrebno shvatiti ozbiljno, no koja je uz pravodobno otkrivanje i liječenje u današnje vrijeme često izlječiva – u većini slučajeva čak i razmjerno poštednim metodama. Rado ćemo vam odgovoriti na najčešća pitanja u vezi s tom temom.
dr. med. Kathrin Kimmig
U našem Centru za zdravlje dojke u Bolnici Limmattal kirurzi za dojke, onkolozi, radiolozi i radioonkolozi interdisciplinarno surađuju s našim suradnicama i suradnicima iz područja plastične kirurgije, patologije i psihoonkologije. Naša je ponuda upotpunjena gospođom Katharine Röthlisberger, koja je kao diplomirana stručnjakinja za skrb završila dodatnu izobrazbu kao medicinska sestra za zdravlje dojke („Breast-Care-Nurse”) te naše pacijentice prati tijekom cjelokupnog procesa liječenja, a djelomično i procesa naknadnog liječenja.
Od 2021. godine surađujemo s Centrom za zdravlje dojke Zürich u Seefeldu pod nazivom „Centar za zdravlje dojke Zürich Plus” („Brustzentrum Zürich Plus”) kao zajednički centar na dvjema lokacijama. Bliska suradnja s jednim od najvećih centara za zdravlje dojke u Švicarskoj korisna je kako za nas tako i za naše pacijente. Bolesti dojke izazivaju strahove i nesigurnost. Rado ćemo vam dati odgovor na najčešće postavljana pitanja:
Mamografija (rendgenski pregled dojke) je uvijek tako bolna – zar ne postoji druga mogućnost?
Mamografija je, uz palpaciju i ultrazvuk, i dalje jedna od standardnih metoda u dijagnostici dojke. Razvoj tijekom proteklih nekoliko godina omogućio je da umetanje dojke u mamografski uređaj postane poštednije. Međutim, za neke je pacijentice taj postupak i dalje neugodan. U određenim se situacijama može upotrijebiti mamografska magnetska rezonancija (snimka dojke magnetskom rezonancijom) kako bismo saznali najvažnije dodatne dijagnostičke informacije o kojima ovise vrsta operacije i daljnjeg liječenja. U slučaju nepravilnosti koje ukazuju na maligan (zloćudan) razvoj situacije u svakom je slučaju potrebno ispitivanje tkiva. Uzimanje uzorka tkiva provodi se biopsijom. Zatim se, ovisno o rezultatu nalaza, utvrđuju daljnji terapijski koraci te se s pacijenticama razgovara o njima.
Shematski prikaz uzimanja uzorka tkiva iz ženske dojke (biopsija)
Hoće li mi tijekom operacije biti odstranjena cijela dojka?
Ne, u većini je slučajeva moguća operacija uz očuvanje dojke! Međutim, unatoč tome nije uvijek moguće spriječiti odstranjivanje cijele dojke (mastektomija). Mogući su razlozi za to, na primjer, nepovoljan omjer tumora u dojci, više tumorskih žarišta na različitim mjestima unutar dojke, kontraindikacije u pogledu liječenja zračenjem te visok genski rizik za obolijevanje od raka dojke.
Odstranjivanje cijele dojke iznimno je radikalan zahvat koji uvelike utječe na tjelesni izgled i vlastitu percepciju oboljelih osoba. Mi sve svoje pacijentice opsežno izvještavamo o mogućnostima rekonstrukcije implantatima ili vlastitim tkivom, a to uvijek činimo u bliskoj suradnji i uz dogovor s plastičnim kirurzima Klinike Swissparc.
Hoću li se u svakom slučaju morati podvrgnuti zračenju?
U većini slučajeva da, ali ne uvijek: zračenje je u pravilu potrebno u slučaju liječenja uz očuvanje dojke. Međutim, i nakon mastektomije postoje okolnosti, na primjer, limfni čvorovi u pazušnoj jami zahvaćeni rakom, za koje preporučujemo zračenje.
Hoće li mi u svakom slučaju biti potrebna kemoterapija?
Nije svim pacijentima potrebna kemoterapija. Preporuka uvelike ovisi o lokalnom stupnju zahvaćenosti te o strukturi i sastavu tumora (tumorska biologija). Na primjer, ako tumor posjeduje takozvane hormonske receptore na svojoj staničnoj površini, preporučujemo antihormonsku terapiju. Toj se vrsti liječenja u današnje vrijeme uvelike daje prednost jer je podnošljivija od kemoterapije koja se u prošlosti najčešće provodila u takvim slučajevima. Također, tijekom proteklih nekoliko godina na tržištu su postali dostupni brojni drugi lijekovi koji pokazuju dobre rezultate u pogledu smanjenja sustavnog rizika i koji su općenito podnošljiviji od kemoterapije. Međutim, kemoterapija još nije dio prošlosti te je i dalje opravdana u određenim slučajevima. Ona je samo morala ustupiti veći dio prostora drugim oblicima liječenja.
Bolujem li od iste bolesti kao Angelina Jolie?
Uslijed takozvana „efekta Angeline Jolie” u fokusu javnog interesa pronašli su se genski uvjetovani, dakle, nasljedni oblici raka dojke. Oni predstavljaju pet do deset posto svih oboljenja od raka dojke. Tijekom naših konzultacija o zdravlju dojke procjenjujemo individualni genski rizik svake pacijentice – čak i ako nema dijagnozu raka – i dajemo preporuke o tome je li potrebno provesti savjetovanje, a možda čak i testiranje. Ako je posrijedi genska mutacija, često se preporučuje profilaktička obostrana mastektomija. Istovremeno se u većini slučajeva već može započeti s rekonstrukcijom.
Hoću li ponovno ozdraviti?
To ovisi o stadiju u kojem se nalazi tumor u trenutku postavljanja dijagnoze. Također, važna je i već spomenuta tumorska biologija kojom se, između ostalog, dodatno utvrđuje koliko je rak agresivan. Čak se i u slučaju uznapredovala raka dojke uspjelo povećati prosječno trajanje preživljavanja, djelomično i znatno, zahvaljujući primjeni novih, naprednih terapija. Prepoznaju li se pravodobno i počnu pravilno liječiti, većina slučajeva oboljenja može se izliječiti. Međutim, kod raka dojke potrebno je i nakon duljeg razdoblja računati s ponovnim pojavljivanjem ili metastaziranjem, zbog čega je dosljedno naknadno liječenje jednako važno poput odgovarajućeg i individualnog liječenja.